RAPORT *(serviciul ombudsmanului 2015)*

Carmelia Albu

Serviciul ombudsmanului a fost instituit în cadrul Companiei Teleradio-Moldova prin Hotărârea nr. 70 din 09.07.2013 a Consiliului de Observatori, la inițiativa ONG-urilor din domeniul mass-media. Pe 1 aprilie 2014 am intrat în funcția de ombudsman. În colaborare cu experții din APEL am elaborat regulamentul de activitate al serviciului ombudsmanului, având la bază următoarele principii:

Angajament și respect față de beneficiarii serviciilor de programe ale Companiei

Integritate

Obiectivitate

Accesibilitate

Transparență

pentru a contribui la consolidarea și menținerea credibilității publicului față de IPNA Compania Teleradio-Moldova. Serviciul ombudsmanului își propune să adere la structurile internaționale de profil.

**Radiodifuzorul public în perioada campaniilor electorale.**

În 2014-2015 IPNA Compania Teleradio-Moldova a reflectat campania electorală și alegerile parlamentare din 30 noiembrie 2014, cît și scrutinul local din iunie 2015. În adresa Companiei nu au parvenit sesizări din partea concurenților electorali referitor la corectitudinea și imparțialitatea tratării subiectelor cu caracter electoral. Atât Radio Moldova cît și TV Moldova 1 au organizat emisiuni de dezbateri cu participarea candidaților electorali. Scrutinele, precum și rezultatele alegerilor au fost reflectate echidistant cu maximă operativitate. Comportamentul echilibrat al Companiei a fost remarcat în rapoartele societății civile și ale CCA.

**Examinarea petițiilor**. În perioada activității serviciului ombudsmanului au fost înregistrate petiții din partea teleradioascultătorilor cît și a angajaților Companiei. Fiecare petiție a fost examinată în parte și a fost oferit un răspuns, fie în formă scrisă sau verbală, în funcție de modul în care a fost făcută solicitarea. Autorii petițiilor din afara Companiei au solicitat mediatizarea la posturile radio și tv a situațiilor de problemă, asistență în soluționarea acestora. Făcând o analiză a petițiilor, ținem să constatăm, că majoritatea s-au referit la **situații de litigiu**. Cetățenii au invocat probleme de ordin personal, precum și atitudini față de conținutul serviciilor de programe radio, tv, difuzate de Compania Teleradio-Moldova.

|  |  |  |
| --- | --- | --- |
| Petiții | Sesizari verbale | Audiență |
| 32 | 44 | 39 |

În august 2015 Serviciul ombudsmanului a fost sesizat de angajații Centrului Național pentru Protecția Datelor cu Caracter Personal. Nicolae Lungu, șeful direcției juridice din cadrul Centrului, a adresat o petiție în care a invocat lipsa rigorilor profesionale în realizarea unui reportaj la Stiri TV. Subiectul viza o situație de problemă: CEC a publicat pe site-ul instituției date cu caracter personal, fără acordul cetățenilor vizați. Centrul pentru Protecția Datelor cu caracter Personal s-a autosesizat și a solicitat CEC-ului retragerea informațiilor. Autorul reportajului a tratat subiectul în baza unei singure opinii, celei exprimate de CEC. Despre acest caz am informat directorul Departamentului Știri și Dezbateri TV.

O altă sesizare a venit din partea cetățeanului Curciubaș Igor din or. Ungheni, care a manifestat nemulțumire față de un reportaj difuzat pe 13 iulie 2014 în programul informativ Mesager. Tema reportajului a vizat problemele din familia Curciubaș, autorul plângerii era convins de lezarea drepturilor lui legitime, în special, a reputației prin prezentarea unor fapte incorecte. În calitate de mediator am vizionat reportajul și materialul brut, am solicitat explicații de la autori. În urma examinării cazului, am consta, jurnaliștii de la Moldova 1 nu au încălcat Codul deontologic (art.20, la care insista petiționarul). Acest fapt s-a adus la cunoștința cetățeanului Curciubaș Igor, care intenționa să atace cazul în instanța de judecată.

Pe data de 1 aprilie am primit adresarile d. Pascal Stepan, deținut in penitenciarul din orasul Bălti, care a declarat greva foamei, astfel pledind nevinovat. Studiind mesajul, am decis să remit scrisorile în Departamentul Știri și Dezbateri TV, pentru un material de investigație. În acest context, menționez că in grila de emisie de la Publika TV, există o emisiune ,,Moldova – Țară de minune”, cu un rating de apreciat, care se bazează pe analiză și investigație jurnalistică, gen lipsă la Moldova 1. Deși, toate studiile privind televiziunea moderna obligă genul documentar și de investigație pentru instituțiile audiovizualului public.

Deasemenea, telespectatorii au sesizat Serviciul ombudsmanului în legătură cu transmisiunile în direct de la serviciile divine oficiate cu ocazia sărbătorilor religioase. Natalia Dibrova din Rezina s-a arătat nemulțumită de comentariile preotului Teodor Bortă și solicită ca aceste transmisiuni să fie comentate de jurnalistul de la Moldova 1 Iulian Proca. Despre această solicitare l-am informat pe directorul Moldova 1.

Numeroase petiții se referă la calendarul sărbătorilor religioase. Telespectatorii și radioascultătorii ne întreabă: de ce nu transmitem în direct oficierea sărbătorilor religioase pe stil nou? Pe 13 ianuarie 2015 Foca Alex Ciobanu din Popeasca, Ștefan Vodă, a făcut o sugestie în scris în adresa Radio Moldova. Serviciul ombudsmanului a oferit următorul răspuns:

***Ținem să menționam că, în activitatea sa, realizatorii de emisiuni se ghidează de cadrul legal al Republicii Moldova, astfel, garantând independența și libertatea editorială, echilibrul și pluralismul politico-social, moralitatea și drepturile cetățenilor. Corectitudinea și veridicitatea informațiilor plasate în programele radio,tv este prioritatea de bază a jurnaliștilor de la Companie. De aceea mizăm în continuare pe sprijinul telespectatorilor și radioascultătorilor noștri, printre care va dorim alături si pe Dumneavoastră.***

În adresa serviciului ombudsmanului au parvenit mai multe solicitări din partea cetățenilor, care prin intermediul Companiei Teleradio-Moldova au primit asistența necesară pentru a contacta Centrul pentru Drepturile Omului, Procuratura Generală și Consiliul Superior al Magistraturii.

De asemenea cetățenii solicită ajutorul Companiei în problemele grave de sănătate, in situațiile materiale precare, inclusiv lipsa asistenței sociale. În acest sens, Serviciul ombudsmanului a stabilit o colaborare cu Ministerul Muncii, protecției sociale și familiei pentru a verifica cazurile semnalate de cetățeni. Pe 8 august 2015 pe adresa Companiei Teleradio Moldova a parvenit o scrisoare de la Chiriac Valeria din mun Chișinău, în care se descrie soarta unui minor crescut de tatăl, Ion Balinschi, invalid de grupa I.Doamna Chiriac menționează, că această familie din s.Zahorăni, r.Orhei se află la limita sărăciei. Pe acest caz am solicitat informații de la Ministerul de resort, precum și de la primăria localității date. Autoritatile au confirmat, că familia Balinschi se află la evidența asistentului social comunitar și beneficiază de prestațiile și serviciile alocate de stat.

Familia Afansiev din or. Căușeni cere ajutorul Companiei în mediatizarea situatiei copilului lor în vârstă de 11 luni, diagnosticat cu tumoare pe rinichi. Servicul ombudsmanului a oferit familiei datele de contact ale unor organizații de caritate disponibile sa efectuieze operatii chirurgicale gratis.

Chișinevschi Marina din s.Alexandreni, r. Edineț a solicitat ajutorul Companiei în organizarea unui teledon de colectare a mijloacelor bănești pentru tratamentul tatălui său. În răspunsul oferit am exprimat regretul că nu ne putem implica, deoarece Televiziunea nu este in drept sa impuna oamenilor de afaceri actiuni de caritate. Dar am putea insista printr-un demers la Ministerul Sanatatii pentru investigatii medicale.

Astfel de solicitări sunt frecvente. Problema am discutat-o cu președintele Comapniei și am propus elaborarea unui regulament intern care ar stabili principiile de colaborare a Companiei Teleradio-Moldova și organizațiile de binefacere, cît și cetatenii aflați in dificultate. Țin să menționez, că lansarea la TV Moldova1 și Radio Moldova a unei campanii sociale, de tradiție, ar ridica prestigiul instituției.

Pe parcursul anului am primit mai multe scrisori de la deținuții, care își ispășesc pedeapsa în penitenciarele din țară. Condamnații se plâng de condițiile inumane de detenție. Unii dintre ei au solicitat investigații jurnalistice, susținând că sunt condamnați pe nedrept și s-au adresat cu rugămintea de a-i ajuta în instanțele de judecată (Cojocaru Tudor, penitenciarul nr. 15 din or. Cricova, Munteanu Vasile, Neamțu Andrei Nicolae, Sergiu Gâtlan, Jereghi Simion, Chitoroagă Iurie, penitenciarul 13). În răspunsul oferit se conține: Prin prezenta, Vă informăm că solicitarea Dvs. nu ține de competența IPNA Compania Teleradio Moldova. În același timp, Vă puteți adresa la Consiliul Superior al Magistraturii pe adresa **mun. Chişinău, str. Mihai Eminescu, 5.** Unele mesaje despre condițiile de dezastru din penitenciare au fost expediate Oficiului Avocatului Poporului.

Serviciul ombudsmanului a dat curs plângerii deținutului Simion Jereghi care a acuzat tortura în penitenciare. Cazul Jereghi a fost confirmat de avocații de la Promo-Lex, precum și de organizațiile neguvernamentale pentru Drepturile Omului. Echipa de la Știri TV a monitorizat procesul de judecată, realizând 3 reportaje de rezonanță. În cazul dat, instanța i-a condamnat pe șeful și pe gardienii penitenciarului Cahul. Considerăm, astfel de reportaje sporesc credibilitatea postului public de televiziune. Cazurile de tortură în penitenciarele din țară sunt monitorizate și de misiunile internaționale.

Pe adresa Companiei au fost înregistrate petiții redirecționate de Secretariatul Parlamentului Republicii Moldova, Direcția Petiții și Audiențe în care cetățenii solicită investigații jurnalistice privind înstrăinarea în mod ilegal a terenurilor agricole. Stratan Vera din s. Nișcani, r.Călărași și Schidu Liuba din s.Dubăsarii-Vechi, r.Criuleni au sesizat organul legislativ despre faptul deposedării lor de cotele de pământ. Ambele cazuri au fost examinate și direcționate Departamentului Știri de la Radio și TV.

Reflectarea în emisiunile radio și tv a preocupărilor cetățenilor este indispensabilă pentru Compania Publică Națională a Audiovizualului. Numeroase probleme, sesizate de cetățeni, reprezintă teme de interes public. De exemplu, un grup de locuitori ai mun. Chișinău au semnat o petiție în care își manifestă nemulțumirea în legătură cu construirea unui bloc locativ în imediată apropiere de casa lor. Petiția a fost adresată organelor de drept, autorităților locale, precum și televiziunii Moldova 1. În prezent cazul este investigat de jurnaliștii de la Știri Radio TV. Asigurarea unei conexiuni între echipele de creație de la radio și tv publice și cetățenii țării contribuie la stabilirea unor relații credibile și durabile între consumatorii de programe și IPNA.

Serviciului ombudsmanului îi revine un rol important în promovarea principiilor unui jurnalism etic, respectarea de către angajații Companiei a normelor deontologice și în soluționarea prin conciliere a sesizărilor parvenite din exteriorul și interiorul Companiei.

Abaterile de la prevederile Codului Audiovizualului (art.7, art.10) au constat în nereflectarea protestelor de amploare din 5 aprilie 2015. În atenția Președintelui interimar al IPNA Compania Teleradio-Moldova, A. Dorogan au fost expediate două sesizări privind comportamentul radiodifuzorului public în ziua manifestației.

**SESIZARE**

**În urma numeroaselor apeluri telefonice primite de la telespectatori, Vă sesisez asupra faptului, că pe data de 5 aprilie 2015 în edițiile informative de la TV Moldova 1 a fost omis un eveniment de interes public. În Scuarul Catedralei din or. Chisinau a avut loc un protest de amploare organizat de Platforma civică Demnitate si Adevar. Timp de cateva ore mii de oameni au manifestat pasnic în centrul capitalei, pledând pentru integrarea europeană a Republicii Moldova si cerând autorităților eradicarea sărăciei, combaterea corupției și o justiție independentă.**

**Constatăm faptul, că Departamentul Stiri și Dezbateri TV nu a delegat echipă de filmare pentru a reflecta acest eveniment, ceea ce contravine prevederilor legislative din domeniu, Codul Audiovizualului, art.7, 8,10. Prin ratarea acestui eveniment (intentionat sau din lipsă de profesionalism), a fost prejudiciat interesul public și discreditată autoritatea IPNA Compania Teleradio-Moldova.**

**Radio Moldova Actualități a delegat echipă pentru a reflecta acest eveniment, însă,in opinia radioascultatorilor, jurnalistul s-a informat superficial și, în consecință, a realizat o știre eronată. Această știre, fără a fi verificată, a fost plasată pe site-ul Companiei Teleradio-Moldova.**

**Consider nesesară o anchetă de serviciu si sanctionarea angajatilor care au incalcat Codul deontologic al jurnalistului.**

**07 aprilie 2015 Carmelia Albu, ombudsman**

În urma acestor sesizări, au fost admonestați doar angajații de la Radio Actualități.

Un caz similar a avut loc pe 25 septembrie 2015. La știrile de la Moldova 1 nu a fost reflectat protestul pensionarilor. În consecință, pe 28 septembrie Compania Teleradio-Moldova a fost pichetată de protestatari. Prin decizia Președintelui, situația a fost remediată ulterior. Poziționarea radiodifuzorului public în astfel de situații stârnește nemulțumiri din partea cetățenilor. Pe 5 aprilie, la redacția Știri și Dezbateri TV a telefonat o profesoară pe nume Veronica Bâtcă, care a întrebat: de ce televiziunea publică nu transmite în direct protestele din centrul capitalei ? În loc să primească un răspuns, profesoara a fost huiduită. Comportamentul inadecvat al unor angajați ai Companiei a fost semnalat de telespectatori și în alte cazuri. Cetățenii s-au plâns de tratament arogant, atunci când abordează televiziunea publică (la solicitare voi prezenta informații suplimentare).

Un caz fără precedent s-a produs pe 11 septembrie 2015. In emisie directă, la știrile matinale **reporterul și-a permis să înjure.** Acest lucru i-a indignat pe telespectatori, care au apelat numărul de telefon al Serviciului ombudsmanului și și-au exprimat nedumerirea. În legătură cu acest caz am sesizat șeful Departamentului Știri și Dezbateri TV.

Radiodifuzorul public este cel mai important mijloc de informare, care trebuie să promoveze valorile naționale, demnitatea umană, morala publică, spiritul civic și valorile lingvistice. (Codul Audiovizualului art.51). Ținem să constatăm că această prevedere legislativă este sfidată de unii prezentatori. Astfel, la emisiunea „Buna Dimineața” prezentatoarea își permite un limbaj de bulevard (sunt o fată rea, dar bună de tot), iar vestimentația este absolut străină stilisticii postului public. Prezentatoarea emisiunii „Cine vine la noi” nu întotdeauna este suficient documentată în dialog cu invitații,creind astfel situatii confuze în platou.

Plasarea publicității în grila radiodifuzorului public necesită o abordare specială. Adesea conținutul unor spoturi poate afecta moralitatea, starea emoțională și psihică a consumatorilor de programe. De exemplu, spotul din cadrul campaniei împotriva violenței în familie, produs de ONG-ul din domeniu, în realitate are un efect invers. Acest lucru a fost sesizat de telespectatori, care s-au arătat indignați de plasarea acestuia în prime - time. Factori de decizie de la emisie au făcut ulterior schimbări în programul tv. Chiar dacă unele spoturi aduc venituri importante în bugetul Companiei, precum cele despre băuturile alcoolice, acestea trebuie plasate în conformitate cu prevederile legislative (Codul Audiovizualului art.19 , 21)

**Monitorizarea cadrului intern.**

Serviciul ombudsmanului monitorizează respectarea cadrului normativ intern al Companiei, care vizează etica și deontologia profesională. În urma unor investigații am constat, că nu toți angajații respectă Statului IPNA Compania Teleradio-Moldova. Un caz elocvent este angajarea editorului de la Știri TV la un alt post de televiziune.

**SESIZARE**

Stimate Domnule Președinte, prin prezenta vă sesizez despre încălcarea Statutului IPNA Compania Teleradio-Moldova, capitolul V Subdiviziunile și salariații Companiei, secțiunea 2 (34), cât și a normelor deontologice profesionale, stipulate în reglementările interne ale instituției.

Emilia Ghețu, angajată în funcția de editor –coordonator în Departamentul Știri și Dezbateri TV, desfășoară o activitate la postul de televiziune „Vocea Basarabiei”. Pe 26 mai 2015, Emilia Ghețu a moderat o emisune de cultură din grila acestui post de televiziune.

Solicit anchetă de serviciu și aplicarea măsurilor administrative.

28 mai 2015 Carmelia Albu, ombudsman

Cazul a fost examinat de o Comisie de anchetă, constituită prin ordinul Președintelui.

**RAPORT din 22 august 2015**

**Cu privire la examinarea cazului expus în Ordinul nr.873-C din 18 august 2015 – Ancheta de serviciu - ca urmare a demersului Ecaterinei Stratan, director Departament RTV Ştiri şi Dezbateri TV care vizează salariata Emilia Gheţu, editor coordonator programe TV**

Comisia de examinare a Anchetei de serviciu în componenţa:

Albu Carmelia, specialist principal, ombudsman

Stratan Ecaterina, director Departament RTV

Russu Olesea, producător RTV, membru al Consiliului Sindical Ramural

Covali Vitalie, jurist în Serviciul juridic

a investigat cauza expusă în demersul Ecaterinei Stratan din 11.08.2015 (Anexa) prin care se comunică faptul că salariata Gheţu Emilia, editor coordonator programe TV, de mai mult timp realizează o emisiune la postul de radio „Vocea Basarabiei”, aceasta fiind filmată şi difuzată la postul de televiziune „Vocea Basarabiei” în fiecare zi de marţi.

Comisia s-a întrunit într-o şedinţă în data de 22 august 2015 la care a fost invitată salaraiata Emilia Gheţu şi i-a fost solicitată o explicaţie în formă scrisă la demersul înaintat de Stratan Ecaterina. (explicaţia se anexează)

Au fost examinate probele (*vizionate înregistrările emisiunii „Viaţa cărţilor” realizată de Emilia Gheţu la postul de radio „Vocea Basarabiei” şi difuzată la „Vocea Basarabie TV”. A fost verificată în Departamentul Tehnic data de difuzare a fiecărei emisiuni. Potrivit arhivei, s-a constatat că aceste două emisiuni au fost înregistrate pe data de 09.06.2015 şi pe data de 04.08.2015, fapt ce confirmă că pe post au fost difuzate tot în aceste zile.)*

Dna Ecaterina Stratan a vorbit despre iresponsabilitatea salariatei Emilia Gheţu faţă de obligaţiile din Fişa de post şi neglijenţă în serviciu.

Ca urmare a investigaţiei cazului expus, Comisia

**A CONSTATAT:**

Că pe numele ex-angajatorilor (Constantin Marin şi Mircea Surdu) au mai fost adresate demersuri cu privire la abaterile disciplinare ale Emiliei Gheţu. (*Anexă)*

În baza probelor (înregistrarea video (Emisiunea „Viaţa cărţilor”) pe CD, *Anexă***)** prezentate de către Ecaterina Stratan, director Departament RTV, **s-a confirmat** că salariata Emilia Gheţu, editor coordonator programe TV, de mai mult timp realizează o emisiune la postul de radio „Vocea Basarabiei”, aceasta fiind filmată şi difuzată la postul de televiziune „Vocea Basarabiei”, (*se anexează CD*)

Că salariata Emilia Gheţu **a încălcat** prevederile Contractului individual de muncă, ale Statutului IPNA Compania „Teleradio-Moldova şi ale Fişei de post *„salariatul nu poate fi angajat şi nu poate cumula funcţii în alte instituţii mass-media din RM care fac concurenţa Companiei „Teleradio Moldova”*

În urma investigaţiei cazului

**PROPUNEM**

Aplicarea sancţiunilor disciplinare conform prevederilor art.206 din Codul Muncii şi al Regulamentului Intern al IPNA Compania „Teleradio-Moldova”.

Comisia de Examinare a anchetei de serviciu:

Albu Carmelia, specialist principal, ombudsman

Stratan Ecaterina, director Departament RTV

Russu Olesea, producător RTV, membru al Consiliului Sindical Ramural

Covali Vitalie, jurist în Serviciul juridic

În același timp, constatăm că factori de decizie de la IPNA Compania Teleradio-Moldova nu întotdeauna țin cont de situațiile specifice de activitate a jurnaliștilor și nu întreprind măsuri suficiente pentru a-i apăra, în conformitate cu legislația în vigoare. Reporterul Livia Lupașcu, Departamentul Știri și Dezbateri TV a fost delegată să reflecte procesul de judecată în dosarul deținuților maltratați în penitenciare. Prezența echipei de filmare a stârnit însa, nemulțumirea avocatului părții învinuite, care a încercat să intimideze mediatizarea cazului (demersul directorului Știri și Dezbateri TV, E.Stratan din 20 august 2015). Prin Ordinul Președintelui Companiei, cazul a fost examint de o comisie de anchetă. Concluziile se conțin în raport.

**RAPORT**

**Cu privire la examinarea cazului în Ordinul nr.924-C din 7 septembrie 2015 – Anchetă de serviciu – ca urmare a demersurilor Ecaterinei Stratan, director Departament RTV Știri și Dezbateri TV, cu privire la comportamentul salariatei Livia Lupașcu.**

Pe 10 septembrie 2015 Comisia de anchetă, desemnată prin Ordin, s-a reunit în ședință în următoarea componență:

Albu Carmelia, ombudsman, președinte.

Vicol Alecu, șef al Serviciului juridic

Ernu Vasile, manager principal în Departamentul de producție TV, vicepreședinte CSR

Stefoglu Cornelia, director adjunct (editor RTV) Departamentul Stiri și Dezbateri TV

Au fost examinate două demersuri, semnate de E.Stratan din 10.08. și 20.08 2015, sesizarea L.Lupașcu nr.35-L din 09.09.2015, procesul verbal de consemnare a plângerii verbale din 23.07. 2015, procesul verbal privind actele de constatare din 23.07 2015 și raportul Inspectoratului de Poliție Centru, mun. Chișinău din 23.07. 2015. Deasemenea, în cadrul ședinței au fost vizionate filmările realizate pe 23.07.2015 la Judecătoria Militară. Ca urmare a investigației, Comisia

**A CONSTATAT:**

1.Membrii Comisiei de Anchetă nu se pot pronunța pe marginea conflictului între E.Stratan și L.Lupașcu, enunțat în demersul din 10.08, deoarece în acea perioadă L.Lupașcu se afla în concediu anual de odihnă și, prin urmare, persoanele respective nu se aflau în raporturi de serviciu. Potrivit Codului Muncii, art.207-210, în timpul concediului anual de odihnă, concediului medical, nu pot fi aplicate sancțiuni disciplinare salariatului, deoarece pe această perioadă este suspendat contractul de muncă.

2.Ședința de Judecată din 23.07.2015 a fost filmată cu permisiunea judecătorului Lebediuc, moment înregistrat pe video. De menționat, că această secvență a fost filmată până la deschiderea ședinței de judecată. Din 23.07 și până în prezent pe adresa IPNA Compania TeleRadio-Moldova nu a parvenit nici o sesizare de la Judecătoria Militară, care ar semnala comportamentul inadecvat al reporterului de la Moldova 1. Membrii Comisiei au constatat, că reporterul L. Lupașcu a avut dreptul să pună întrebări persoanelor acuzate ( angajați ai Departamentului Instituții Penitenciare) până la începerea ședinței de judecată. Constatarea este bazată pe prevederile Codului Audiovizualului.

3. În urma examinării proceselor verbale și a raportului, întocmite de Inspectoratul de Poliție Centru, Comisia decide atenționarea verbală a salariatei Livia Lupașcu, în conformitate cu prevederile legislației în vigoare. Potrivit raportului de la IP Centru, cet. Lupașcu Livia a fost atenționată pentru comportament inadecvat. Prin urmare, Angajatorul IPNA Compania TeleRadio-Moldova nu are dreptul să o sancționeze pe salariata L. Lupașcu prin ordin. Codul Muncii, art.206(4) prevede, că pentru una și aceiași abatere disciplinară nu poate fi aplicată decât o singură sancțiune. În cazul Liviei Lupașcu sancțiunea a fost aplicată de organul constatator. În urma investigației cazului

**PROPUNEM:**

Atenționarea verbală a salariatei Livia Lupașcu, în conformitate cu legislația în vigoare.

A recomanda conducerii Departamentului Știri și Dezbateri TV instruirea reporterilor cu privire la drepturile și obligațiunile profesionale ale jurnalistului.

Comisia de Anchetă:

Albu Carmelia, specialist principal, ombudsman, președinte.

Vicol Alecu, șef al Serviciulul juridic

Ernu Vasile, manager principal în Departamentul de producție TV, vicepreședinte CSR

Stefoglu Cornelia, director adjunct (editor RTV) Departamentul Stiri și Dezbateri TV

Cercetarile,insa, au continuat, cazul fiind examinat de o altă comisie. În consecință, reporterul și editorul au fost sancționați cu mustrări aspre. Deciziile de sancționare au fost atacate în instanța de judecată. Considerăm, una din cauzele apariției acestui litigiu este comunicarea defectuoasă, iar cazul putea fi soluționat în cadrul Companiei.

În acest context, ținem să menționăm, că numeroase decizii pripite, axate pe ambiții și emoții au cauzat pierderi considerabile Companiei Publice. În perioada ultimilor patru ani instituția a avut 7 pierderi de cauza in astfel de dosare, fiind obligată să achite daune materiale, morale și cheltuieli de judecată în sumă de peste 300,000 lei.

**Evaluarea angajaților IPNA Compania Teleradio-Moldova.** În perioada 2014-2015 în mai multe subdiviziuni ale Companiei au avut loc evaluări ale performanțelor profesionale ale salariaților. În urma acestora, mai mulți angajați s-au arătat nemulțumiți de faptul, că fiind apreciați cu punctaj maxim, nu pot beneficia de supliment la salariu în conformitate cu legislația în vigoare. În iunie 2015 angajații Regie Audio TV au sesizat serviciul ombudsmanului în privința nerespectării regulamentului intern. Specialistii secției economice a Companiei nu au acceptat fișele de evaluare semnate, inclusiv și de directorul Moldova 1. Solicitată să explice această situație, șefa secției economice a motivat refuzul prin lipsa mijloacelor financiare. Motivul este argumentat, dar acest lucru trebuia adus la cunoștință salariaților.

**Concluzii, recomandări:**

IPNACompaniaTeleradio-Moldovarămâne în continuare a fi o instituție credibilă, care răspunde cerințelor consumatorului de programe. Numărul mare al sesizărilor din partea cetățenilor confirmă interesul publicului pentru Radio Moldova și TV Moldova 1. Se impune, insa, menținerea și dezvoltarea parteneriatului între echipele de creație si auditoriul radio, tv. Promovarea emisiunilor în societate şi comunicarea directă: întâlniri cu elevii din licee, organizarea “uşilor deschise” pentru diverse grupuri, excursii in muzeul Radioteleviziunii, dezbateri publice pe marginea politicilor editoriale adoptate - sunt acțiuni menite să fortifice bunele relații dintre instituție și public. Opinia societății despre produsele mediatice difuzate de Teleradio-Moldova trebuie luată în considerare, studiată, inclusiv în baza unor sondaje, și plasată în politicile editoriale ale instituției. Deasemenea, importantă este promovarea Companiei prin editarea materialelor promoţionale şi distribuirea acestora.

Pentru a evita litigiile din interiorul Companiei este necesară îmbunătățirea raporturilor de munca si a modalităților de comunicare, or managementul modern presupune subalternul – prieten.